Si liebe ſi ſchone ſi gv̊te
Si liebe ſi ſchone ſi gv̊te·
ſi kúſche ſi clare ſi vꝛůte·
ſi froͤide ſi ſelde ſi wūne·
mer geſcheh ir liebes dēne ich erdenkē kvnne·
vn̄ ich ir wol gvnne·

Si w̾de ſi h̾e ſi riche·
ir gvͤte ich gv̊te wol geliche·
ſi froͤide ſi ſelde ſi wūne·
mer geſchehe ir liebes dāne ich erdenkē kvnne·
vn̄ ich ir wol gvnne·

Si ſenfte ſi ſvͤſſe ſi reine·
die ich mit trúwē vn̄ mit ſtete meine·
ſi froͤide ſi ſelde ſi wūne·
mer geſcheh ir liebes dāne ich erdēken kvnne·
vn̄ ich ir wol gv̄ne·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse